Viešųjų pirkimų tarnyba (toliau – Tarnyba), vadovaudamasi Lietuvos Respublikos viešųjų pirkimų įstatymo (toliau – Įstatymas) 95 straipsnio 1 dalies 2 punkto nuostatomis, vykdo Įstatymo ir su jo įgyvendinimu susijusių teisės aktų pažeidimų prevenciją.

Vadovaujantis Tarnybai Įstatyme nustatyta pažeidimų prevencijos funkcija, šiuo metu atliekama Nacionalinio kibernetinio saugumo centro prie Krašto apsaugos ministerijos (toliau – Perkančioji organizacija) vykdomo pirkimo Nr. 8654943 „Tinklo srauto atsišakojimo (Network TAP) įrangos įsigijimas“ (toliau – Pirkimas) dokumentų atitikties Įstatymui ir jį įgyvendinantiems teisės aktams peržiūra. Peržiūra prevenciniais tikslais atliekama tam tikra apimtimi, nevertinant Pirkimo techninėje specifikacijoje nustatytų Pirkimo objektui keliamų reikalavimų teisėtumo. 

Tarnyba, prevencine tvarka peržiūrėjusi Pirkimo dokumentus bei atsižvelgdama į galiojantį teisinį reglamentavimą, teikia pastabas ir rekomendacijas (toliau – Rekomendacija) dėl Pirkimo dokumentų sąlygų.

1. Dėl skelbime apie Pirkime pateiktos informacijos
1.1. Skelbimo apie Pirkimą 5.1.3 dalyje numatomas Sutarties terminas apibrėžtas konkrečia data: pradžios data 2026-09-10; trukmės pabaigos data 2026-11-30. Tuo tarpu Pirkimo sąlygų 10 priedo „Sutarties projektas“ Specialiųjų sutarties sąlygų (toliau – Sutarties projektas) 11.1 papunktyje nustatyta: „Ši Sutartis laikoma sudaryta kai ją pasirašo abi Šalys. Sutartis galioja 2 mėnesius nuo Sutarties įsigaliojimo dienos, o finansinių ir garantinių įsipareigojimų atžvilgiu – iki visiško finansinių ir garantinių įsipareigojimų įvykdymo“. Taigi, šiuo atveju Skelbime apie Pirkimą ir Sutarties projekte nustatytos skirtingos sutarties galiojimo termino sąlygos. Pažymėtina, kad, jeigu yra prieštaravimų ar neatitikimų tarp skelbime apie pirkimą pateiktos informacijos ir kitų pirkimo dokumentų nuostatų, teisinga laikoma skelbime apie pirkimą pateikta informacija (Įstatymo 35 straipsnio 3 dalis).
Taip pat pažymėtina, kad skelbimo apie Pirkimą punkte „Numatomas galiojimas“ turi būti nurodoma sutarties galiojimo trukmė, apimanti visą sutarties vykdymo laikotarpį, įskaitant prekių pristatymo terminą, galimus jo pratęsimus (jeigu tokie numatyti), galutinio atsiskaitymo terminus ir kitus sutartinių įsipareigojimų įvykdymo terminus.
Atsižvelgdama į tai, Tarnyba rekomenduoja patikslinti skelbimą apie Pirkimą ir (ar) Sutarties projektą, aiškiai ir vienodai nustatant sutarties galiojimo terminą.
1.2. Skelbime apie Pirkimą 5.1.7 papunktyje „Strateginis viešasis pirkimas“ yra pažymėta, kad strateginių viešųjų pirkimų nėra. Tačiau, atsižvelgiant į tai, kad pagal Pirkimo specialiųjų sąlygų (toliau – PSS) 1.6 papunktį vykdomas žaliasis pirkimas, skelbime apie Pirkimą 5.1.7 papunktyje neturėtų būti nurodoma, jog strateginių viešųjų pirkimų nėra. Turėtų būti pasirinkta reikšmė „Poveikio aplinkai mažinimas“, aprašymo lauke nurodant, kad vykdomas žaliasis pirkimas, skiltyje „Žaliojo pirkimo kriterijų detalės“ pasirenkant „Nacionaliniai žaliojo viešojo pirkimo kriterijai“, o skiltyje „Poveikio aplinkai mažinimo metodas“ gali būti pasirinkta reikšmė „Kita“. Atsižvelgdama į tai, Tarnyba rekomenduoja patikslinti skelbimą apie Pirkimą.

2. Dėl Pirkime keliamų žaliųjų reikalavimų
PSS 1.6 papunktyje nustatyta, kad „Atliekamas žaliasis pirkimas. Aplinkosauginiai reikalavimai nustatyti, vadovaujantis Aplinkos apsaugos kriterijų taikymo, vykdant žaliuosius pirkimus, tvarkos aprašo, patvirtinto Lietuvos Respublikos aplinkos ministro 2011 m. birželio 28 d. įsakymu Nr. D1-508 (Lietuvos Respublikos aplinkos ministro 2022 m. gruodžio 13 d. įsakymo Nr. D1-401 redakcija) 4.4.4.3 punktu. Įrangos gamintojas privalo užtikrinti Europos Sąjungos RoHS (angl. „Restrictions of Hazardous Substances“) direktyvos (2011/65/EU), draudžiančios gamyboje naudoti aplinkai ir žmogaus sveikatai pavojingas medžiagas (pvz., gyvsidabrį, kadmį, šviną, šešiavalentį chromą, o tai pat antipirenus), reikalavimų įvykdymą. Tiekėjas turi pateikti atitiktį žaliojo pirkimo reikalavimams įrodančius dokumentus. Analogiška sąlyga nustatyta ir Sutarties projekto 13.1 papunktyje bei Pirkimo sąlygų 2 priedo „Techninė specifikacija“ (toliau – Techninė specifikacija) 1.13 papunktyje. Tačiau Pirkimo dokumentuose nėra aiškiai nustatyta, kokie dokumentai patvirtina atitiktį žaliojo pirkimo reikalavimams, kuriame etape jie turi būti pateikiami ir kokiu būdu bus kontroliuojamas šių reikalavimų laikymasis sutarties vykdymo metu. 
Pažymėtina, kad tuo atveju, jeigu Perkančioji organizacija ketina tikrinti atitiktį šiems reikalavimams jau pasiūlymų vertinimo metu ir reikalauti atitiktį pagrindžiančių dokumentų kartu su pasiūlymu, toks reikalavimas turėtų būti įvertintas proporcingumo principo aspektu. Atkreiptinas dėmesys, kad reikalavimas pasiūlymo pateikimo metu pateikti dokumentus, kurie iš esmės yra susiję su būsimos sutarties vykdymu ir neturi reikšmės pasiūlymų palyginimui, gali būti laikomas neproporcingu pirkimo procedūrų etape, nes tiekėjams sukuriama perteklinė administracinė našta. Todėl Perkančioji organizacija, nustatydama tokius reikalavimus, turėtų pagrįsti jų būtinumą būtent pasiūlymų vertinimo etape arba numatyti šių dokumentų pateikimą konkrečiame sutarties vykdymo etape.
Tarnyba atkreipia dėmesį, kad pirkimo dokumentuose nustatyti tiekėjo įsipareigojimai turi būti aiškūs, konkretūs ir užtikrinti galimybę Perkančiajai organizacijai patikrinti jų vykdymą. Perkančiajai organizacijai siekiant  Pirkimą vykdyti kaip žaliąjį pirkimą, pirkimo dokumentuose turėtų būti aiškiai nustatyta, kokie dokumentai patvirtina atitiktį Aplinkos apsaugos kriterijų taikymo, vykdant žaliuosius pirkimus, tvarkos aprašo[footnoteRef:2] 4.4.4.3 papunkčio reikalavimams, kuriuo etapu jie turi būti pateikiami ir kokiu būdu bus kontroliuojamas šių reikalavimų laikymasis sutarties vykdymo metu. Atsižvelgiant į tai, Tarnyba rekomenduoja pakartotinai peržiūrėti ir patikslinti Pirkimo dokumentus.   [2:  Lietuvos Respublikos aplinkos ministro 2011 m. birželio 28 d. įsakymu Nr. D1-508 „Dėl aplinkos apsaugos kriterijų taikymo vykdant žaliuosius pirkimus, tvarkos aprašo patvirtinimo“ patvirtintas Aplinkos apsaugos kriterijų taikymo, vykdant žaliuosius pirkimus, tvarkos aprašas. ] 


3. Kiti pastebėjimai
3.1. PSS 9.3 papunktyje nustatyta, kad: „Perkančioji organizacija atmes tiekėjo pasiūlymą, jeigu kartu su pasiūlymu nebus pateikti šie pirkimo sąlygose reikalaujami dokumentai, kaip nurodyta pirkimo sąlygų 6.1 punkte.“ Pastebėtina, kad PS 6.1 papunktyje nurodyti įvairaus pobūdžio dokumentai, t. y. tiek kvalifikaciją ir pašalinimo pagrindų nebuvimą patvirtinantys dokumentai (pavyzdžiui, EBVPD), tiek deklaracijos, įgaliojimai, subtiekėjų sutikimai, prekių atitiktį pagrindžiantys dokumentai ir kt. Atkreiptinas dėmesys, kad Pasiūlymų patikslinimo, papildymo ar paaiškinimo taisyklių[footnoteRef:3] 4.1[footnoteRef:4] papunktyje nustatyta, kad pirkimo dokumentuose turi būti nurodyti konkretūs dokumentai ar duomenys (ar jų grupės), kurių nepateikimas lemia pasiūlymo atmetimą. PSS 9.3 papunkčio formuluotė, nukreipianti į visą 6.1 papunktį, gali nepagrįstai apriboti Perkančiosios organizacijos galimybę taikyti Įstatymo 45 straipsnio 3 dalyje įtvirtintą pasiūlymų patikslinimo, papildymo ar paaiškinimo institutą ir lemti iš esmės tinkamų pasiūlymų atmetimą vien dėl formalių, ištaisomų trūkumų. Atsižvelgiant į tai, kas nurodyta, rekomenduotina patikslinti PSS 9.3 papunktį, aiškiai išskiriant konkrečius 6.1 punkto papunkčius arba dokumentų grupes, kurių nepateikimas lemia pasiūlymo atmetimą. Kitų dokumentų atžvilgiu rekomenduotina išsaugoti galimybę taikyti Įstatymo 45 straipsnio 3 dalyje numatytą pasiūlymų patikslinimo, papildymo ar paaiškinimo institutą tais atvejais, kai tai leidžiama pagal Įstatymą ir dėl to nėra keičiama pasiūlymo esmė. Pažymėtina, kad tokie pakeitimai sudarytų galimybę Perkančiajai organizacijai išvengti situacijų, kai dėl formalaus, ištaisomo trūkumo būtų privaloma atmesti iš esmės tinkamą ir galimai ekonomiškai naudingiausią pasiūlymą. [3:  Patvirtintos Tarnybos direktoriaus 2022 m. gruodžio 30 d. įsakymu Nr. 1S-240.]  [4:  4.1 papunktyje nustatyta, kad spręsdamas dėl prašymo patikslinti, papildyti ar paaiškinti pasiūlymą teikimo, pirkimo vykdytojas turi įvertinti: „galimybę teikti tokį prašymą, atsižvelgiant į pirkimo dokumentų reikalavimus. Jei pirkimo dokumentuose buvo numatyta, jog konkrečių dokumentų ar duomenų nepateikimas (nurodant konkrečius dokumentus ir (ar) duomenis, ar jų grupes, pvz., dokumentai, pagrindžiantys tiekėjo atitiktį kvalifikacijos reikalavimams) lemia pasiūlymo atmetimą, tiekėjui jų nepateikus, pirkimo vykdytojas negali naudotis pasiūlymo patikslinimo, papildymo ar paaiškinimo institutu šiam pasiūlymo trūkumui ištaisyti ir pasiūlymas turi būti atmetamas“.] 

3.2. Sutarties projekto 11.1 papunktyje nustatyta: „Ši Sutartis laikoma sudaryta, kai ją pasirašo abi Šalys. Sutartis galioja 2 mėnesius nuo Sutarties įsigaliojimo dienos <...>“. Tačiau Sutarties projekte nėra aiškiai nustatyta, nuo kurio momento įsigalioja sutartis. Atsižvelgdama į tai, Tarnyba rekomenduoja patikslinti Sutarties projekto 11.1 papunktį, aiškiai nustatant, nuo kurio momento įsigalioja sutartis. 
3.3. Sutarties projekto 10.2 papunkčiuose nustatyti dideli arba nuolatiniai esminės sutarties sąlygos vykdymo trūkumai iš esmės dubliuojami Sutarties projekto 12.2 papunkčius, kuriuose tos pačios faktinės aplinkybės kvalifikuojamos kaip esminiai sutarties pažeidimai, pavyzdžiui, Sutarties projekto 10.2.1 ir 12.2.5 papunkčiuose reglamentuojamas tiekėjo vėlavimas daugiau kaip 5 darbo dienas perduoti prekes, 10.2.2 ir 12.2.7 papunkčiuose – Įstatymo 45 straipsnio 21 dalyje nurodytų aplinkybių atsiradimas, o 10.2.3 ir 12.2.6 papunkčiuose, tiekėjo pareigos pateikti Įstatymo 51 straipsnio 12 dalyje nurodytus dokumentus nevykdymas. Sutarties projekto 12.1.2 papunktyje nustatyta, kad Perkančioji organizacija turi teisę vienašališkai nutraukti sutartį tiek nustačius didelius arba nuolatinius esminės sutarties sąlygos vykdymo trūkumus, tiek tiekėjui padarius esminį sutarties pažeidimą, tačiau Sutarties projekto 9.3 ir 9.10 papunkčiuose nustatytos finansinės sankcijos siejamos tik su Sutarties projekto 12.2 papunkčiuose nustatytais esminiais sutarties pažeidimais.
Atsižvelgiant į tai, kas nurodyta, neaišku, kokiais atvejais tos pačios faktinės aplinkybės turėtų būti kvalifikuojamos kaip dideli arba nuolatiniai esminės sutarties sąlygos vykdymo trūkumai pagal Sutarties projekto 10.2 papunkčius, o kokiais, kaip esminiai sutarties pažeidimai pagal Sutarties projekto 12.2 papunkčius. Taip pat neaišku, kokios teisinės ir finansinės pasekmės taikomos tais atvejais, kai sutartis nutraukiama dėl Sutarties projekto 10.2 papunkčiuose nustatytų didelių arba nuolatinių esminės sutarties sąlygos vykdymo trūkumų, kadangi Sutarties projekto 9.3 ir 9.10 papunkčiuose nustatytos sankcijos siejamos tik su Sutarties projekto 12.2 papunkčiuose nustatytais esminiais sutarties pažeidimais.
Siekiant užtikrinti aiškų ir nuoseklų Sutarties projekto sąlygų taikymą, rekomenduotina aiškiai atriboti Sutarties projekto 10.2 ir 12.2 papunkčių taikymo sritis ir nustatyti, kokiais atvejais taikomas kiekvienas iš šių pagrindų, taip pat aiškiai nustatyti kiekvienu atveju taikytinas teisines ir finansines pasekmes.
3.4. Pastebėtina, kad Tarnyba nevertino Techninės specifikacijos teisėtumo ar pagrįstumo, tačiau atkreipia dėmesį į tam tikrus Techninės specifikacijos reikalavimus, kurių būtinumą, proporcingumą ir ryšį su Pirkimo objektu Perkančioji organizacija turėtų būti pasirengusi pagrįsti, atsižvelgdama į Pirkimo tikslą ir poreikį. Tarnyba taip pat primena, kad Įstatymo 37 straipsnio 3 dalyje nustatyta, jog techninė specifikacija turi užtikrinti konkurenciją ir nediskriminuoti tiekėjų. Šio reikalavimo laikymasis vertinamas ne tik pagal atskirus Techninės specifikacijos reikalavimus, bet ir pagal jų visumą, kadangi formaliai teisėti pavieniai reikalavimai, vertinami kartu, tam tikrais atvejais gali nepagrįstai apriboti konkurenciją ar sudaryti prielaidas dalyvauti tik siauram tiekėjų ar gamintojų ratui.
Atsižvelgiant į tai, kas nurodyta, rekomenduotina Perkančiajai organizacijai įsivertinti ir, esant poreikiui, gebėti pagrįsti, kad Techninėje specifikacijoje nustatyti reikalavimai yra objektyviai būtini siekiamam tikslui, proporcingi Pirkimo objektui ir neapriboja konkurencijos. Taip pat rekomenduotina įvertinti, ar techninėje specifikacijoje nustatyti reikalavimai, įskaitant garantinio laikotarpio, įrangos darbinės temperatūros ir kitus techninius reikalavimus, neprieštarauja vieni kitiems ir leidžia tiekėjams vienodai suprasti Perkančiosios organizacijos poreikius.
Pažymėtina, kad visais atvejais už tinkamą Pirkimo dokumentų (įskaitant konkurenciją užtikrinančios ir tiekėjų nediskriminuojančios techninės specifikacijos) parengimą, yra atsakinga Perkančioji organizacija, todėl jos pareiga yra užtikrinti, kad tiek rengiant konkretaus pirkimo dokumentus, tiek vykdant pirkimo procedūras būtų užtikrintas viešųjų pirkimų principų laikymasis.
3.5. Tarnyba primena, kad vykdydami tarptautinės vertės ar supaprastintą (ne mažos vertės) pirkimą pirkimo vykdytojai turi taikyti Įstatymo 46 straipsnio 7 dalies nuostatą, kurioje nurodyta: „Perkančioji organizacija pašalina tiekėją iš pirkimo procedūros pagal šio straipsnio 4 ir 6 dalyse nurodytus pašalinimo pagrindus ir tuo atveju, kai ji turi įtikinamų duomenų, kad tiekėjas yra įsteigtas arba dalyvauja pirkime vietoj kito asmens, siekiant išvengti šio straipsnio 4 ir 6 dalyse nurodytų pašalinimo pagrindų taikymo.“ 
Daugiau informacijos galima rasti Tarnybos informaciniame pranešime „EBVPD papildytas punktu D3“.

Atsižvelgdama į aukščiau nurodytą, Tarnyba rekomenduoja peržiūrėti ir patikslinti Pirkimo dokumentus pagal šioje Rekomendacijoje pateiktas pastabas, o ateityje rengiant pirkimų dokumentus atsižvelgti į Tarnybos teiktas rekomendacijas. Primename, kad patikslinusi Pirkimo dokumentus Perkančioji organizacija turi visus pakeitimus paskelbti viešai CVP IS ir spręsti klausimą dėl pasiūlymų pateikimo termino pratęsimo protingam laikotarpiui, per kurį potencialūs tiekėjai galėtų susipažinti su patikslintomis Pirkimo sąlygomis.
Pažymėtina, kad visais atvejais sprendimą dėl tolimesnio Pirkimų procedūrų vykdymo ar nutraukimo priima pati Perkančioji organizacija, vadovaudamasi Įstatymo 29 straipsnio 3[footnoteRef:5] ir 4[footnoteRef:6] dalių nuostatomis.  [5:  „Perkančioji organizacija privalo nutraukti pradėtas pirkimo ar projekto konkurso procedūras, jeigu buvo pažeisti šio įstatymo 17 straipsnio 1 dalyje nustatyti principai ir atitinkamos padėties negalima ištaisyti“.]  [6:  „Perkančioji organizacija turi teisę savo iniciatyva nutraukti pradėtas pirkimo ar projekto konkurso procedūras, jeigu atsirado aplinkybių, kurių nebuvo galima numatyti, arba pirkimo dokumentuose padaryta esminių klaidų, dėl kurių pirkimas tampa nebetikslingas ar jį įvykdžius būtų įsigytas perkančiosios organizacijos poreikių neatitinkantis pirkimo objektas“.] 



